Pariskunta oli mennyt naimisiin vain kaksi viikkoa ennen painajaismaista pahoinpitelyä. Teko jäi onneksi yritykseksi, ja lapsi syntyi terveenä.

Käräjäoikeudessa on annettu tuomio erittäin harvinaisesta rikoksesta törkeän laittoman raskauden keskeyttämisen yritys.

Mies pahoinpiteli vaimoaan potkimalla ja lyömällä vatsaan tarkoituksenaan keskeyttää viidennelle kuulle edennyt raskaus.

Mies yritti aiheuttaa syntymättömän lapsensa kuoleman ja syyllistyi näin käräjäoikeuden mukaan törkeän laittoman raskauden keskeyttämisen yritykseen. Kuvituskuva. KARL STANZEL/ ALL OVER PRESS

Syytetty tiesi vaimonsa raskaudesta. Sanojensa mukaan hän halusi keskeyttää raskauden.

Mies potki ja iski nyrkillä vaimonsa alavatsaa. Nainen yritti suojata vastaansa käsillään. Tilanne päättyi naapurin väliintuloon.

Sikiö selvisi vammoitta. Lapsi syntyi terveenä.

Lääkärinlausunnon mukaan 5-6 prosenttia raskaana olevien naisen tapaturmista johtaa ennen aikaiseen synnytykseen. Käräjäoikeus katsookin kyseisen lausunnon perusteella, että vaara oli olemassa.

Se, ettei komplikaatioita syntynyt, johtui vain sattumanvaraisista syistä.

Käräjäoikeus toteaa, että teon kohteena oli ollut nimenomaan syntymätön lapsi. Kuristamista lukuun ottamatta potkut ja nyrkiniskut kohdistuivat naisen alavatsaan.

Ehdollinen rangaistus

Käräjäoikeuden mukaan teko loukkasi naisen ruumiillisen koskemattomuuden lisäksi hänen itsemääräämisoikeuttaan. Teko täyttää samalla kertaa sekä pahoinpitelyn että törkeän laittoman raskauden keskeyttämisen yritys -rikoksen tunnusmerkistön

Viime joulukuussa antamallaan päätöksellä käräjäoikeus tuomitsi 27-vuotiaan miehen näistä rikoksista ehdolliseen vankeusrangaistukseen. Mittaa ehdollisella rangaistuksella on kymmenen kuukautta.

Käräjäoikeus totesi, että törkeän laittoman raskauden keskeyttämisen yritys on hyvin harvinainen rikos. Vakiintunutta rangaistuskäytäntöä teosta ei ole. Käräjäoikeus harkitsi, että teon osuus koko rangaistuksesta on kuusi kuukautta.

27-vuotias selvisi ehdollisella ensikertalaisuutensa ansiosta.

Sama mies tuomittiin myös toisesta pahoinpitelystä, koska pahoinpiteli vaimonsa ohella myös tämän ystävän. Hän potkaisi naista vatsaan.

(Entiselle) vaimolleen miehen tulee korvata kivusta, särystä ja muusta tilapäisestä haitasta 500 euroa sekä loukkauksen aiheuttamasta kärsimystä 1500 euroa. Vaimon ystävä ei vaatinut korvausta.

Käräjätuomio ei ole saanut lainvoimaa. Rikokset tyystin kiistänyt mies on valittanut siitä Rovaniemen hovioikeuteen.

Juttu on parhaillaan vireillä hovioikeudessa.

”Lääkäri saa ottaa pois”

Tapaus sattui lappilaisella paikkakunnalla toissa vuoden syyskuun lopulla. Nuori pohjoissuomalainen nainen oli tapahtuma-aikaan viidennellä kuulla raskaana.

Osapuolten parisuhde oli kestänyt noin vuoden. Suhde oli jo kertaalleen kariutunut miehen pahoinpideltyä naisen. He olivat kuitenkin palanneet yhteen naisen havaittua olevansa raskaana. He menivät naimisiin kaksi viikkoa ennen käräjätuomioon johtaneita tapahtumia.

Onni jäi hyvin lyhyeksi, jos sitä edes oli.

Rikospäivää edeltävänä päivänä mies oli syyttänyt vaimoaan valehtelusta ja ottanut sormuksensa pois. Naisen mukaan mies oli ilmoittanut, ettei hän halunnut avioliittoa eikä lasta. Mies oli sanoi, että hän tulee mukaan lääkäriin ja lääkäri saa ottaa lapsen pois.

– Tiedän, miten lapsi saadaan pois, mies oli vaimonsa mukaan uhonnut.

Vaimo pelästyi ja nukkui seuraavan yön veljensä luona.

Naapuri kuuli huudot

Seuraavana päivänä vaimo palasi asuntoonsa yhdessä ystävättären kanssa. Vaimon oikeudelle kertoman mukaan mies oli raivostunut nähtyään ystävän olevan mukana.

Mies ryhtyi huutamaan toiselle naiselle. Vaimo puolusti ystäväänsä.

Vaimon mukaan seuraavaksi mies potkaisi häntä suoraan vatsaan. Nainen ryntäsi pakoon kohti asunnon ovea. Mies juoksi perässä, tarttui vaimoaan voimakkaasti kaulasta ja laittoi toisen kätensä tämän suun eteen.

Naisen onnistui riuhtaista itsensä otteesta irti. Hän pääsi asunnon ovesta rappukäytävään, mutta ilmeisesti liukastui ja kaatui selälleen porrastasanteelle.

Pahoinpitely jatkui. Mies kohdisti useita potkuja ja nyrkiniskuja vaimonsa alavatsaan.

Vaimo huusi kovaan ääneen apua. Naapurin rouva kuuli huudot ja avasi huoneistonsa ulko-oven. Mies näki ulkopuolisen henkilön olevan tulossa puuttumaan tilanteeseen ja poistui takaisin asuntoon. Vaimo puolestaan pakeni naapurin asuntoon.

Tällä välin mies kävi vaimon ystävättären kimppuun. ”Sitten sinä”, hän huusi ja potkaisi voimakkaasti naista vatsaan. Nainen tuupertui lattialle. Oikeudelle vaimon ystävä kertoi, että oli yrittänyt soittaa hätäkeskukseen. Se ei kuitenkaan onnistunut, sillä paniikissa hän ei saanut puhelimensa näppäinlukkoa auki.

Syytetyn kertomus

Ystävä todisti sen puolesta, että miehen vaimoonsa kohdistamat potkut suuntautuivat nimenomaan alavatsaan. Vaimo oli kertonut miehen aikeista tuoreeltaan myös naapurilleen.

Käräjäoikeus toteaa, että syyte törkeästä laittomasta raskauden keskeyttämisestä on näytetty toteen uhrin uskottavalla kertomuksella. Kertomusta tukevat uhrin ystävän ja naapurin kertomukset.

Vastaaja kiisti rikokset. Miehen mukaan vaimo oli nostellut muuton vuoksi tavaroita. Hän oli ollut huolissaan siitä, ettei sikiölle aiheutuisi vahinkoa. Hän myönsi puhuneensa vaimolleen abortista todeten, että jos tämä ei lapsestaan välittänyt, niin lääkäri voi keskeyttää raskauden.

Miehen mukaan riita oli syntynyt vaimon tullessa asunnolle ystävättärensä kanssa. Naiset olivat alkaneet huutamaan. Hän oli laittanut kätensä vaimon suun eteen, koska ei halunnut naapurien kuulevan huutamista ja käsittävän tilannetta väärin.

Syytetyn mukaan vaimo oli rynnännyt rappuun ja liukastunut. Mies väitti yrittäneensä tällöin auttaa, kun naapuri tuli paikalle. Miehen mukaan tilanne oli ollut nolo., ja siksi hän oli mennyt takaisin asuntoon. Vaimonsa ystävättären kimppuun mies kiistää käyneensä.

Vastaajan mukaan hänellä oli ollut tapahtuma-aikaan heikko suomen kielen taito, mikä vaikeutti puolisoiden välistä keskustelua. Miehen mukaan vaimo valehteli tapahtumista, koska tiesi heidän suhteensa päättyvän.